钦定古今图书集成/方舆汇编/职方典/第1418卷 > 《宜州祠堂记》杨万里
## 钦定古今图书集成/方舆汇编/职方典/第1418卷 > 《宜州祠堂记》杨万里

予闻山谷之始至宜州也，有甿，某氏馆之，太守抵之
罪；有浮屠，某氏馆之，又抵之罪；有逆旅，某氏馆之，亦
抵之罪。馆于成楼，盖圄之也；卒于所贬，饥寒之也。先
生之贬，得罪于时宰也，亦得罪于太守乎？“鹿之肉，人
之食，君子之残，小人之资也。”孰使先生之所投，足以
授小人之资也哉？夫先生得罪于太守，则太守不得
罪于时宰矣。岂惟不得罪也，又将取荣焉。由今观之，
其取荣于当时者几何？而先生饥饿穷死之地，今乃
为骚人文士顾瞻钻仰之场，来者思而去者怀，则君
子之于小人，患不得罪尔，得罪奚患焉？